Produse și servicii furnizate în 2013

Agenția este responsabilă de gestionarea acțiunilor Uniunii în domeniul energiei, al antreprenoriatului și al inovării (inclusiv în domeniul ecoinovării), precum și al transportului durabil de mărfuri, în cadrul următoarelor programe ale Uniunii: — următoarele părți ale Programului-cadru pentru competitivitate și inovare: Programul Energie Inteligentă – Europa II (2007-2013), gestionarea proiectelor și animarea activităților Rețelei întreprinderilor europene (Enterprise Europe Network), proiectele privind drepturile de proprietate intelectuală și proiectele de primă aplicare și de replicare pe piață în domeniul ecoinovării; — Programele Marco Polo I (2003-2006) și II (2007-2013); — Programul Energie Inteligentă – Europa I (2003-2006). Programul Energie Inteligentă – Europa (EIE) Activități-cheie — Agenția a menținut un contact strâns cu potențiali beneficiari: a răspuns la peste 1 400 de solicitări de informații transmise prin e-mail și a participat la 18 zile de informare. De asemenea, a participat la peste 120 de reuniuni legate de proiecte și a organizat 10 întâlniri cu contractanți, inclusiv un eveniment organizat împreună cu DG REGIO și două reuniuni de amploare destinate consolidării competențelor împreună cu reprezentanți ai sectorului construcțiilor, al formării profesionale și al energiei din 30 de țări. Mii de părți interesate din sectorul energiei au răspuns cererii de propuneri din 2013; agenția a primit cel mai mare număr de oferte de până atunci. Cererea de propuneri a determinat cel mai amplu exercițiu de evaluare realizat vreodată de agenție. Până la expirarea termenului principal, s-au primit peste 550 de candidaturi. — Datorită contactului strâns menținut cu beneficiari ai proiectelor și cu alți participanți la piață, agenția a furnizat Direcției Generale Energie un feedback bine documentat cu privire la o gamă amplă de subiecte. Cea mai importantă contribuție a fost cu privire la programul de activitate pentru perioada 2014-2015 aferent secțiunii „Energie” a Programului Orizont 2020. Agenția a jucat un rol activ în cadrul grupurilor de lucru instituite de DG RTD în materie de aspecte orizontale, de evaluare și prezentare a ofertelor și de indicatori de performanță. De asemenea, a avut contribuții în cadrul tuturor reuniunilor interservicii și al reuniunilor Comitetului alternativ pentru program. Alte contribuții: la comunicarea privind tehnologia și inovarea în domeniul energetic, precum și la activități legate de politică în ceea ce privește mobilizarea de finanțări pentru investiții în surse regenerabile de energie, construirea de capacități, consolidarea supravegherii pieței, promovarea clădirilor al căror consum de energie este aproape egal cu zero și abordarea chestiunii sustenabilității biomasei. — De asemenea, agenția a avut contribuții la inițiative ale altor direcții generale, printre care: pachetul privind mobilitatea urbană al DG MOVE, comunicarea privind energia albastră a DG MARE, Comitetul permanent forestier al DG AGRI și Grupul interservicii privind iluminatul al DG CONNECT. Prin intermediul inițiativei sale privind consolidarea competențelor, agenția a mobilizat părți interesate din sectorul construcțiilor, al formării profesionale și al energiei și a furnizat DG ENER, DG EMPL, DG EAC și DG ENTR date și foi de parcurs naționale cu privire la formarea forței de muncă din domeniul construcțiilor. — În 2013, agenția și-a continuat eforturile în direcția cuantificării impactului programelor. În egală măsură, și-a continuat activitatea legată de formarea coordonatorilor de proiecte în ceea ce privește utilizarea de indicatori de performanță. În plus, a elaborat orientări privind calcularea acestor indicatori. Agenția a arătat că, începând cu 2007, proiectele legate de EIE pe care le-a gestionat au avut un impact asupra a 40 de milioane de persoane din întreaga UE prin intermediul mass-mediei, au furnizat un volum de energie regenerabilă echivalent cu consumul energetic anual al 6,7 milioane de cetățeni, au economisit un volum de energie primară echivalent cu consumul anual de energie electrică al 1,7 milioane de gospodării și au antrenat investiții de aproape 3 miliarde de euro în energia durabilă. — În cele din urmă, agenția s-a implicat în activități ocazionate de Săptămâna europeană a energiei durabile din 2013. O conferință la nivel înalt în materie de politică a fost organizată la Bruxelles, atrăgând peste 3 000 de participanți. Pe lângă aceasta, la Bruxelles au mai avut loc alte 91 de evenimente și în întreaga Europă s-au organizat 589 de zile ale energiei. Activitatea amplă desfășurată de agenție în domeniul comunicării a avut ca rezultat 253 de mențiuni în mass-media, cu un public potențial de aproape 25 de milioane de persoane. Ecoinovare Activități-cheie Ecoinovarea este sprijinită prin programul PCI prin intermediul mai multor tipuri de măsuri (instrumente financiare, rețele care reunesc părți interesate de la nivel național și regional, proiecte de primă aplicare și de replicare pe piață). Agenției i s-a încredințat sarcina de a gestiona proiectele de primă aplicare și de replicare pe piață în domeniul ecoinovării, cu un buget de aproximativ 200 de milioane de euro pentru perioada 2008-2013. În 2013, eforturile agenției s-au concentrat asupra următoarelor activități: — Finalizarea implementării cererii de propuneri din 2012: negocierile au fost finalizate, în marea lor majoritate, în lunile iunie și iulie și câteva acorduri au fost semnate mai târziu în cursul anului. În total, s-au semnat 46 de acorduri de finanțare. — Noua cerere de propuneri: cererea de propuneri pentru 2013, lansată în mai 2013, a fost urmată de o zi europeană de informare reușită, la care au participat 340 de persoane la fața locului și 420 de persoane care au urmărit online evenimentul. Pe parcursul evenimentului s-au organizat 70 de reuniuni bilaterale, în cadrul cărora participanții au avut posibilitatea de a discuta idei de propuneri împreună cu membri ai personalului care dețineau cunoștințe în domeniul ecoinovării. Agenția a participat la șase zile naționale de informare. Cererea de propuneri a atras un număr record de propuneri (461). — Experiențele cu proiecte aplicate și concluziile studiului privind rezultatele și impactul proiectelor în materie de ecoinovare au fost comunicate Comisiei (grupurile de lucru legate de programul Orizont 2020 și echipa LIFE). De asemenea, acestea au fost prezentate în cadrul unui eveniment de presă la care a participat și Janez Potočnik, comisarul pentru mediu. Programul Marco Polo Activități-cheie — În ceea ce privește programul Marco Polo, Ziua europeană de informare, care a avut loc în aprilie, a atras 173 de participanți (la care se adaugă 528 de persoane care au participat la acest eveniment prin intermediul transmisiunii directe pe internet). Cu această ocazie, s-au organizat cel puțin 42 de reuniuni bilaterale cu potențiali beneficiari ai programului Marco Polo. Pentru a atrage potențiali beneficiari, s-a lansat o campanie de publicitate vizând 6 25 000 de cititori. — Cererea de propuneri din 2013 a fost publicată la 26 martie și închisă la 23 august. S-au primit 61 de propuneri. Etapa de preevaluare a avut loc între 9 și 20 septembrie. — În ceea ce privește cererea de propuneri din 2012, dintre cele 54 de propuneri primite, 26 de proiecte au fost negociate cu succes. Decizia de atribuire a fost adoptată la 23 mai (după ce a fost aprobată de DG MOVE). — Gestionarea proiectelor în curs: s-au efectuat 16 vizite de verificare la fața locului. În plus, perioada de acordare a granturilor a fost redusă drastic între 2012 și 2013 (cu 118 zile), datorită eforturilor depuse de unitatea Marco Polo în vederea accelerării procesului de contractare. — În ultimul trimestru, modalitățile practice de transferare a gestionării programului Marco Polo de la Agenția Executivă pentru Competitivitate și Inovare la Agenția Executivă pentru Inovare și Rețele (de la 1 ianuarie 2014) au făcut obiectul unei cooperări permanente între cele două agenții. Printr-un mesaj adresat părților interesate, s-a asigurat faptul că acestea sunt informate cu privire la viitoarele schimbări legate de gestionare. Programul EIP – Rețeaua întreprinderilor europene (Enterprise Europe Network) Activități-cheie Programul are în componență peste 600 de organizații partenere din mai mult de 50 de țări, printre care și cele 28 de state membre ale UE. Pe lângă sarcinile de gestionare de proiect pentru 92 de contracte (acorduri de grant individuale) și pe lângă proiectul IPeuropAware, agenția este responsabilă și de susținerea Rețelei întreprinderilor europene, precum și de gestionarea instrumentelor informatice și a bazelor de date necesare pentru a asigura comunicarea interactivă între partenerii din cadrul rețelei. — Noul sistem informatic destinat rețelei (proiectul „Merlin”) a fost lansat iunie 2013. Acest eveniment important și reușit a reprezentat un progres esențial în modernizarea instrumentelor informatice utilizate de partenerii rețelei, care va facilita nu numai cooperarea și comunicarea dintre aceștia, ci și îmbunătățiri ulterioare realizate în mod eficient. — Conferința anuală de la Vilnius, organizată în asociere cu Președinția lituaniană a Consiliului UE, cu scopul de a promova evenimente și politici cu relevanță directă pentru IMM-urile de la nivelul UE alături de parteneri ai rețelei, a atras 725 de participanți. Un sondaj ulterior privind nivelul de satisfacție al participanților a înregistrat un feedback foarte pozitiv (86 % dintre respondenți au răspuns „satisfăcut” sau „foarte satisfăcut”). — În 2013, agenția a continuat să acorde sprijin partenerilor rețelei, recrutând IMM-uri în scopul participării lor la „misiunile pentru creștere” (o inițiativă a vicepreședintelui Antonio Tajani, destinată să stimuleze o cooperare mai strânsă între UE și țările vizate, ca mijloc de generare a creșterii și a creării de locuri de muncă în beneficiul părților implicate). Agenția a contribuit în mod activ la nouă dintre aceste misiuni. — În luna aprilie, agenția a transmis DG ENTR o notă conținând idei concrete referitor la viitorul rețelei în cadrul Programului pentru competitivitatea întreprinderilor și întreprinderile mici și mijlocii (COSME). Nota s-a axat asupra următoarelor aspecte: arhitectura generală a rețelei și a consorțiilor sale regionale, consolidarea poziției, a vizibilității, a competenței și a calității excelente a activităților rețelei la nivel regional, precum și diferențierea acordurilor în materie de servicii, buget și contracte. Nota a reprezentat o contribuție la eforturile depuse de Comisie în scopul definirii celei mai adecvate politici, care să țină seama de experiența dobândită în urma gestionării zilnice a rețelei din ultimii ani.